गुपटिल का शतक, न्यूजीलैंड 4 विकेट से जीता  
एक समय कीवी टीम बड़ी आसानी से जीत हासिल करती दिख रही थी लेकिन अंत में मेहमान बल्लेबाजों को जीत के लिए एक लिहाज से संघर्ष करना पड़ा।
मार्टिन गुपटिल (105) और ब्रेंडन मैक्लम (87) की शानदार पारियों की मदद से न्यूजीलैंड क्रिकेट टीम ने हरारे स्पोर्ट्स क्लब मैदान पर शनिवार को खेले गए दूसरे एकदिवसीय मुकाबले में जिम्बाब्वे को चार विकेट से हरा दिया।   121 गेंदों की पारी में नौ चौके लगाने वाले गुपटिल ने 99 गेंदों पर तीन चौके और चार छक्के जड़ने वाले मैक्लम के साथ दूसरे विकेट के लिए 157 रन जोड़कर अपनी टीम की जीत पक्की कर दी। गुपटिल ने रॉब निकोल (9) के साथ पहले विकेट के लिए 49 रन जोड़े थे।  गुपटिल और मैक्लम के विकेट पर रहते हुए कीवी टीम बड़ी आसानी से जीत हासिल करती दिख रही थी लेकिन उनकी विदाई के बाद मेहमान बल्लेबाजों को जीत के लिए एक लिहाज से संघर्ष करना पड़ा।   मैक्लम 206 रनों के कुल योग पर आउट हुए थे। इसके बाद कीवी टीम ने 222 रन के कुल योग पर रॉस टेलर (11), इसी योग पर गुपटिल, 253 रनों के कुल योग पर बीजे वॉटलिंग (19) और 257 रन के कुल योग पर जेम्स फ्रेंकलिन (1) के विकेट गंवा दिए।  केन विलियमसन 19 रन बनाकर नाबाद लौटे जबकि जैकब ओरम चार रन पर अविजित रहे। विलियमसन ने 17 गेंदों पर तीन चौके लगाए। जिम्बाब्वे की ओर से कीगन मेथ ने दो विकेट लिए। कीवी टीम को 10 गेंद शेष रहते जीत मिल सकी।  इससे पहले, कप्तान ब्रेंडन टेलर (नाबाद 107) की शानदार पारी की बदौलत जिम्बाब्वे क्रिकेट टीम ने न्यूजीलैंड के सामने 250 रनों का लक्ष्य रखा।   टॉस हारने के बाद पहले बल्लेबाजी करते हुए मेजबान टीम ने निर्धारित 50 ओवरों में आठ विकेट पर 259 रन बनाए। टेलर ने अपनी नाबाद पारी में 105 गेंदों पर 12 चौके और एक छक्का लगाया। उनके अलावा मैल्कम वॉलर ने 42 रनों का योगदान दिया।   टेलर और वॉलर ने 83 रनों के कुल योग पर चार विकेट गिर जाने के बाद पांचवें विकेट के लिए 83 रन जोड़कर अपनी टीम को खराब दौर से निकाला। टेलर ने एल्टन चिगुम्बुरा (14) के साथ छठे विकेट के लिए 40 और कीगन मेथ (20) के साथ सातवें विकेट के लिए 29 रन जोड़े।   न्यूजीलैंड की ओर से एंडी मैके ने चार विकेट लिए जबकि हरफनमौला जैकब ओरम को तीन सफलता मिली। एक विकेट अपना पहला मैच खेल रहे ग्राहम एल्ड्रिज को मिला।   तीन मैचों की श्रृंखला में न्यूजीलैंड टीम 2-0 की बढ़त हासिल कर चुकी है। उसने गुरुवार को खेले गए पहले एकदिवसीय मुकाबले में जिम्बाब्वे को नौ विकेट से हरा दिया था।  इससे पहले खेली गई दो मैचों की ट्वेंटी-20 श्रृंखला में भी कीवी टीम ने 2-0 से जीत हासिल की थी। इस श्रृंखला के अंतर्गत दोनों टीमों के बीच एक टेस्ट मैच भी खेला जाएगा। यह मैच बुलावायो में होगा।